МОТИВИ

По чл. 28, ал. 2 от Закона за нормативните актове
I. Причини, които налагат приемането:

1. В действащата подзаконова нормативна база на община Бургас липсва отпускане на еднократна финансова подкрепа, която да стимулира едни отговорни родители или осиновители и да спомогне в първите им стъпки по отглеждане на едно или повече деца. Предвид ниската раждаемост, дори и в Бургас, действителността налага да се търсят социални методи, чрез които да се стимулират семействата да имат повече деца. Голяма част от двойките не се осмеляват да направят тази крачка - да имат дете или дори да я направят, то те се ограничават до едно, най-много две деца. Една от причината е липсата на достатъчно финансови средства, с които да подсигурят началните материални нужди на новия член на семейството, а именно памперси, бебешки дрехи, които бързо стават неизползваеми, детска количка, кошара и др. Именно поради това, се предлага приемането на този Правилник, за да може голяма част от бургаските семейства да бъдат подкрепени чрез едно финансово стимулиране, което би им помогнало в първите стъпки след раждането/осиновяването на дете. 

2. Подзаконовите нормативни актове, с които се отпуска финансова подкрепа за стимулиране на раждаемостта са с прекалено широк кръг от правоимащи лица, които могат да ги получават. С тези финансови средства може да се злоупотребява и поради това, с този Правилник се въвеждат по-високи изисквания с цел предотвратяване на порочни практики за усвояване на средствата. По този начин Общината може да предотврати опасността средства от бюджета, които са предвидени за спомагане на отглеждането на едно дете, да бъдат усвоени и да се използват не по предназначение, като същевременно стимулира родителите.
3. Еднократното финансово стимулиране представлява политически  и управленски инструмент за насърчаване на отговорното родителство и допълва инструментите на държавната политика. Ето защо, приемането на този Правилник е стимулираща мярка, което обяснява и прецизните критерии, чрез които се разчита да бъде насърчена по-висока раждаемост сред работещите и образовани жители на общината. 
II. Цели, които се поставят: 

Настоящият Правилник има за цел подкрепа на раждаемостта на територията на община Бургас, посредством предоставяне на еднократно финансово стимулиране, което да подпомага родителите/осиновителите в първите месеци при отглеждането на дете. Чрез Правилника се поставя като основна цел стимулиране на отговорното родителство, чрез подкрепа на онези родители, които са отделили и вложили средства, време и енергия за повишаване на своето образование, (а не стимулиране на раждането и отглеждането на деца в риск).
III.  Финансови и други средства, необходими за прилагането на новата Програма: 

         Прилагането на този Правилник е свързано с изразходване на финансови средства от бюджета на общината. Съгласно чл. 84 от Закона за публичните финанси (ЗПФ) кметът на общината разработва и внася в Общинския съвет окончателния проект на бюджета на общината. Съгласно чл. 94 от ЗПФ, Общинският съвет приема бюджета на общината за съответната година, в т.ч. и разходите за еднократно финансово стимулиране при раждане или осиновяване на деца от жители на община Бургас. Целта е планираният годишен размер на разходите да бъде съобразен с определените разчети в проекто-бюджета за 2021 г.

IV. Очаквани резултати от прилагането:

Очаква се посредством финансовото стимулиране, което община Бургас ще предоставя на родителите, да се подкрепи отговорната раждаемост сред населението на Общината, както и да се насърчи практиката на пълно осиновяване на деца. 
V. Анализ за съответствие с правото на Европейския съюз:

Предлаганият Правилник е подзаконов нормативен акт, който е съобразен със Закона за нормативните актове, Указ № 883 за прилагане на ЗНА, Семейния кодекс и Закона за гражданската регистрация и е в съответствие с правото на Европейския съюз, тъй като посочените нормативни актове не противоречат на разпоредбите на ЕС.

Предлаганият нормативен акт е с правно основание чл. 21, ал. 1, т. 23, във връзка с ал. 2 от Закона за местното самоуправление и местната администрация (ЗМСМА). Съобразен е с разпоредбите и целите на националното и местно законодателство. 
